Up-170/97
Natisni
Opravilna št.:
Up-170/97
Datum odločitve:
11. 9. 1997
ECLI:
ECLI:SI:USRS:1997:Up.170.97
Akt:
Ustavna pritožba zoper odločbo Zavoda za pokojninsko in invalidsko zavarovanje Slovenije št. I-968954 z dne 22.4.1997
Izrek:
Ustavna pritožba zoper odločbo Zavoda za pokojninsko in invalidsko zavarovanje Slovenije se zavrže.
Evidenčni stavek:
Ustavno sodišče zavrže ustavno pritožbo, če še niso izčrpana dovoljena redna pravna sredstva. V takem primeru niso izpolnjeni pogoji za izjemno obravnavanje ustavne pritožbe po drugem odstavku 51. člena ZUstS.
Geslo:
Predhodno izčrpanje pravnih sredstev kot procesni pogoj za vložitev ustavne pritožbe.

Pogoji za predčasno odločanje o ustavni pritožbi.
Pravna podlaga:
Zakon o delovnih in socialnih sodiščih (ZDSS), 19. čl.

Zakon o Ustavnem sodišču (ZUstS), 51., 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
27. 5. 1997
Vrsta odločitve:
sklep
Vrsta rešitve:
zavrženje
Dokument:
US18492
Up-170/97
11.9.1997
S K L E P
Ustavno sodišče je v postopku za preizkus ustavne pritožbe J. K. iz H., ki ga zastopa M. B.-T., odvetnica v S. B. na seji senata dne 11. septembra 1997
s k l e n i l o:
Ustavna pritožba zoper odločbo Zavoda za pokojninsko in invalidsko zavarovanje Slovenije št. I-968954 z dne 22.4.1997 se zavrže.
O b r a z l o ž i t e v
1. Pritožnik navaja, da je od 1.5.1991 dalje upokojen in prejema izredno nizko kmečko pokojnino. Zato je ves čas od upokojitve do aprila 1997 dobival tudi varstveni dodatek. Z izpodbijano odločbo pa mu je bila pravica do varstvenega dodatka odvzeta. V postopku po nadzorstveni pravici na podlagi 269. člena Zakona o pokojninskem in invalidskem zavarovanju je bilo ugotovljeno, da naj bi varstveni dodatek ves čas prejemal nezakonito. Razlog naj bi bil v tem, da je prispevke plačeval kot individualni in ne kot združeni kmet. Pritožnik meni, da je s tako odločitvijo kršena njegova pravica do enakosti pred zakonom iz 14. člena Ustave.
2. Z zavrnitvijo pravice do varstvenega dodatka se je pritožnik znašel v izredni socialni stiski in naj bi bilo ogroženo njegovo preživljanje in preživljanje njegove žene. Star je že 67 let, zelo bolan in ne more več obdelovati posestva, žena pa je brez lastnih dohodkov. Zato predlaga obravnavanje ustavne pritožbe pred izčrpanjem drugih pravnih sredstev in odločitev Ustavnega sodišča o sporni pravici.
3. Po prvem odstavku 51. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) se ustavna pritožba lahko vloži šele, ko so izčrpana vsa pravna sredstva. Po drugem odstavku istega člena lahko Ustavno sodišče izjemoma odloča o ustavni pritožbi pred izčrpanjem izrednih pravnih sredstev, če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice.
4. Ker v obravnavani zadevi niso bili izčrpana niti redna pravna sredstva (tožba v socialnem sporu), Ustavno sodišče o ustavni pritožbi tudi izjemoma še ne more odločati. Zato je bilo ustavno pritožbo treba zavreči kot preuranjeno.
5. Ob tem pa Ustavno sodišče še dodaja, da pritožnik lahko iz razlogov, s katerimi utemeljuje izjemno obravnavo ustavne pritožbe, v postopku pred socialnim sodiščem predlaga izdajo začasne odredbe (19. člen ZDSS).
6. Senat Ustavnega sodišča je sprejel ta sklep na podlagi 2. alinee prvega odstavka 55. člena ZUstS v sestavi: predsednik dr. Tone Jerovšek in člana mag. Matevž Krivic in dr. Lovro Šturm.
Predsednik senata:
dr. Tone Jerovšek